BSocSci (Politiek, Filosofie en Ekonomie) Voltyds • Akademia
BSocSci (Politiek, Filosofie en Ekonomie) VoltydsNeil Muller2020-06-23T08:01:17+02:00
Die BSocSci (Politiek, Filosofie en Ekonomie)-graad stel ŉ student in staat om eietydse kwessies deur ’n interdissiplinêre benadering te beskou. Die politieke fokus in hierdie graad spreek beide plaaslike en internasionale aspekte aan, wat verseker dat die student ’n breë begrip van die onderwerp het; die filosofie-komponent bevorder kennis en insig vanuit ’n begronding van klassieke Griekse filosofie tot die hedendaagse beoefening van dié dissipline; terwyl die ekonomiese fokus verseker dat studente verstaan hoe die ekonomie in die breë werk en dit binne ’n spesifieke filosofiese konteks van toepassing kan maak.
Kuns van Argumentering
Hierdie module bied ŉ inleidende kursus in kritiese denke, die kuns van argumentering en die belang van retoriek. Die volgende aspekte kom in hierdie module aan bod:
Die begryp en oordeel van (veral filosofiese) tekste
Die ontleding en evaluasie van argumente
Die identifisering van dwaalbegrippe en denkfoute
Die skryf van filosofiese essays
Inleiding tot retoriek
Studente word deur die loop van die module getoets deur praktiese toepassing van teorie op relevante hedendaagse gevallestudies uit beide die plaaslike en internasionale openbare sfere.
Hierdie module bied studente ŉ breë bekendstelling aan die ekonomiese dissipline. Na voltooiing van hierdie module sal studente in staat wees om die fundamentele elemente van ekonomie in teorie en praktyk te begryp, en vorm die basis vir verdiepende studies in ekonomie.
In hierdie module word studente aan etiese vraagstukke blootgestel. Die vooraanstaande filosowe in die etiekdissipline word behandel, en daar word gekyk hoe hulle etiese perspektiewe daargestel word. Uiteindelik word daar van die student verwag om hierdie perspektiewe op hedendaagse etiese uitdagings toe te pas, en om te bepaal watter sterk- of swakpunte dit vir ons ingewikkelde moderne samelewing inhou.
Internasionale Politiek 1
Hierdie inleidende module in internasionale verhoudinge en internasionale politieke ekonomie gee ŉ breë oorsig van die verskeie komponente en akteurs in internasionale verhoudinge (wat ook as internasionale of globale politiek bekendstaan). Die module stel studente in staat om sin te maak van die verweefde aard van verhoudinge in die internasionale gemeenskap. Temas in die module sluit in die staat en buitelandse beleid, mag en die globale orde in die 21ste eeu, menseregte, humanitêre intervensie, internasionale reg, internasionale organisasies, regionalisme, globale regering, die Bretton-Woods-stelsel, en China se rol in die globale ekonomie.
Hierdie module het ten doel om studente se begrip van ekonomie te verdiep deur te demonstreer waarom bepaalde gebeurtenisse in die ekonomiese stelsel plaasvind. Ten einde hiervan word daar op intermediêre makro- en mikro-ekonomie gefokus.
In hierdie module word daar gefokus op hoe die dissipline van ekonomie ontwikkel het. Hiervoor waar daar veral op prominente ekonomiese denkers gefokus, waardeur die student se vermoë om te besin ook verbreed word deur blootstelling aan verskillende – en soms uiteenlopende – ekonomiese denkskole.
Internasionale Politiek 2
Hierdie module verdiep studente se kennis van internasionale betrekkinge deur toespitsing op twee belangrike onderwerpe, naamlik internasionale organisasies en die ontleding van buitelandse beleide. By die bestudering van internasionale organisasies word daar veral gefokus op die netwerk van interregeringsorganisasies wat transaksies tussen lande reguleer, asook die veranderende gesig van internasionale betrekkinge in die lig van die Brexit-referendum en die verkiesing van Donald Trump. Met betrekking tot die ontleding van buitelandse beleid word studente blootgestel aan die plaaslike en internasionale kragte wat hierdie beleide beïnvloed.
In die module oor die politieke filosofie word gefokus op ’n sentrale polities-filosofiese verdelingslyn van die moderne era, naamlik die verskil tussen die klassieke liberale en klassieke konserwatiewe denke. In die besonder word gefokus op die ontstaan van die polities-filosofiese verdeling tussen ‘regs’ en ‘links’ by monde van twee vooraanstaande politieke denkers van die moderne era, naamlik Edmund Burke en Thomas Paine. In die hart van die module staan die Franse Rewolusie uit die agtiende eeu en die uiteenlopende wyse waarop Burke en Paine daarop antwoord.
Die module in politieke filosofie rus op die vooronderstelling dat genoemde polities-filosofiese verdelingslyne steeds ten grondslag van toonaangewende debatte in die hedendaagse politieke filosofie lê. ’n Begrip van dié hedendaagse debatte is onmoontlik sonder om Burke en Paine se uiteenlopende antwoorde te verreken.
Hierdie module verbreed studente se ekonomiese kennis deur dieper in twee subdissiplines te delf. Eerstens word daar op monetêre ekonomie gefokus, wat studente se begrip verdiep van die instellings, beleide en ander oorsake wat monetêre beleid beïnvloed. Tweedens word daar ondersoek gedoen na hoe hedendaagse monetêre beleide deur prominente ekonomiese denkers beïnvloed is. Uiteindelik integreer hierdie module ekonomiese teorie met werklike beleid.
In hierdie module word hedendaagse filosofie verken. Belangrike ontwikkelings in hierdie veld word ondersoek, en daar word onder andere gekyk na die debat rondom die konsep van dekolonialisasie, asook evaluering van die dialoog tussen Afrika en die Weste.
Hierdie module het ten doel om die voorafgaande jare van politiek en internasionale betrekkinge te integreer, sodat studente die vermoë het om omvattende ontledings van politieke gebeure te ontwikkel. Dié module sluit in die bestudering van demokratiese teorie en praktyk, openbarebeleidontleding, en Afrika se internasionale betrekkinge. Daar word van studente vereis om aktuele internasionale kwessies krities te beskou.
Die kernintegrasieprojek dien as ŉ samevatting van die PFE-graad, wat ontwerp is om te verseker dat studente die verskillende teorieë uit hulle kerndissiplines – dit wil sê politiek, filosofie en ekonomie – integreer. Die module is uiteraard selfbesinnend, en stel studente in staat om toevallige of teenstrydige teorieë binne die verskillende vakgebiede wat in Akademia se PFE-graad aangebied word te identifiseer. Hierdeur word daar aanspraak gemaak op een van die groot sterkpunte van hierdie kwalifikasie, naamlik die interafhanklikheid van die drie kerndissiplines, deur studente in staat te stel om hulle toe te spits op kwessies wat beide teoreties en prakties van aard is.
Verpligtend: Wiskunde 40% of Wiskundige Geletterdheid 60% (Graad 12-skoolvlak)
Jaar een: R49 200
Die rooster vir 2021 is nog nie beskikbaar nie